ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τα συστήματα θέρμανσης των μηχανοκίνητων οχημάτων και των ρυμουλκουμένων τους, την τροποποίηση της οδηγίας 1970/156/ΕΟΚ του Συμβουλίου και την κατάργηση της οδηγίας 1978/548/ΕΟΚ του Συμβουλίου - ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

1. Διαδικασια

Η πρόταση COM(1998) 526 τελικό / 1998/0277 (COD) υποβλήθηκε στο Συμβούλιο και στο Κοινοβούλιο στις 28 Σεπτεμβρίου 1998, σύμφωνα με το άρθρο 95 της συνθήκης (ΕΕ C 326 της 24.10.1998, σ. 4).

Η Οικονομική και Κοινωνική Επιτροπή εξέδωσε τη γνωμοδότησή της στις 27 Ιανουαρίου 1999 (ΕΕ C 101 της 12.4.1999, σ. 15).

Το Ευρωπαϊκό Κοινοβούλιο εξέδωσε τη γνωμοδότησή του, σε πρώτη ανάγνωση, στο πλαίσιο της διαδικασίας συναπόφασης, στις 13 Απριλίου 1999 (ΕΕ C 219 της 30.7.1999, σ. 58). Το Ευρωπαϊκό Κοινοβούλιο ενέκρινε 11 τροπολογίες, συντακτικής ή τεχνικής φύσης. Η Επιτροπή υπέβαλε τροποποιημένη πρόταση στις 13 Αυγούστου 1999 στην οποία ενσωμάτωσε 9 από τις τροπολογίες του Ευρωπαϊκού Κοινοβουλίου στην αρχική της πρόταση (ΕΕ C 116 E της 26.4.2000, σ. 2).

Η κοινή θέση του Συμβουλίου εκδόθηκε ομόφωνα στις 17 Νοεμβρίου 2000 (ΕΕ C 36 της 2.2.2001, σ. 1). Η Επιτροπή ενέκρινε την κοινή θέση.

Στις 14 Μαρτίου 2001, το Ευρωπαϊκό Κοινοβούλιο ενέκρινε, σε δεύτερη ανάγνωση, 2 τροπολογίες στην κοινή θέση του Συμβουλίου.

Σύμφωνα με το άρθρο 251, παράγραφος 2, της συνθήκης, η Επιτροπή εκφράζει τη γνώμη της επί των 2 τροπολογιών του Ευρωπαϊκού Κοινοβουλίου.

2. Στοχοσ τησ προτασησ

Στόχος της πρότασης είναι η επέκταση του πεδίου εφαρμογής της οδηγίας 1978/548/ΕΟΚ του Συμβουλίου ώστε να μην καλύπτει μόνον τα οχήματα της κατηγορίας M1 (επιβατικά οχήματα) αλλά οχήματα όλων των κατηγοριών M, N, O (οχήματα για τη μεταφορά επιβατών ή εμπορευμάτων και ρυμουλκούμενα). Πέραν τούτου, εισάγονται νέες εναρμονισμένες διατάξεις για τις θερμαντικές συσκευές που λειτουργούν ανεξάρτητα από τον κινητήρα πρόωσης, αντικαθιστώντας, κατά συνέπεια, την εθνική νομοθεσία στον εν λόγω τομέα. Οι προβλεπόμενες απαιτήσεις εξασφαλίζουν τη συμμόρφωση των ανωτέρω συστημάτων με πρότυπα ασφαλείας και περιβαλλοντικά πρότυπα υψηλού επιπέδου, που ανταποκρίνονται στη σύγχρονη τεχνολογία. Τέλος, με την πρόταση αυτή, οι διοικητικές διατάξεις της ανωτέρω οδηγίας ευθυγραμμίζονται με τις αντίστοιχες διατάξεις της οδηγίας-πλαισίου που καθορίζει τη διαδικασία έγκρισης των οχημάτων με κινητήρα και των ρυμουλκουμένων τους (οδηγία 1970/156/ΕΟΚ, όπως τροποποιήθηκε).

3. Γνωμοδοτηση τησ επιτροπησ σχετικα με τισ τροπολογιεσ του Ευρωπαϊκου Κοινοβουλιου

Και οι δύο τροπολογίες είναι, σε μεγάλο βαθμό, τεχνικής φύσης και δεν έρχονται σε αντίθεση με τις απαιτήσεις ασφάλειας. Οι δύο τροπολογίες γίνονται αποδεκτές από την Επιτροπή.

Η πρώτη τροπολογία περιορίζει στις θερμαντικές συσκευές που χρησιμοποιούν το νερό ως μέσο μεταφοράς την απαίτηση ότι ο θάλαμος καύσης και ο εναλλάκτης θερμότητας πρέπει να αντέχουν σε μια συγκεκριμένη πίεση. Για τις θερμαντικές συσκευές που χρησιμοποιούν τον αέρα ως μέσο μεταφοράς, η αντίστοιχη δοκιμή είναι η δοκιμή διαρροής που περιγράφεται στο παράρτημα IV, παράγραφος 2.2.

Η δεύτερη τροπολογία προσθέτει την απαίτηση να παύει η παροχή καυσίμου όταν σταματάει ο κινητήρας (μέρος 1) και επιτρέπει μια εξαίρεση από την απαίτηση αυτή για τις θερμαντικές συσκευές που λειτουργούν με ενεργοποίηση χειροκίνητου μηχανισμού (μέρος 2). Εφόσον οι θερμαντικές συσκευές που χρησιμοποιούν υγραέριο ως καύσιμο δεν καλύπτονται επί του παρόντος από την οδηγία αυτή, το δεύτερο μέρος της τροπολογίας γίνεται αποδεκτό.

Η πρόταση της Επιτροπής τροποποιείται επομένως ως εξής:

* Παράρτημα VII, παράγραφος 1.3:

Ο θάλαμος καύσης και ο εναλλάκτης θερμότητας των θερμαντικών συσκευών που χρησιμοποιούν το νερό ως μέσο μεταφοράς πρέπει να αντέχουν σε πίεση διπλάσια της φυσιολογικής πίεσης λειτουργίας ή σε 2 bar (μανομετρική πίεση), όποια από τις δύο είναι μεγαλύτερη. Η πίεση δοκιμής σημειώνεται στο πληροφοριακό έγγραφο.

* Παράρτημα VII, παράγραφος 2.8:

Η λειτουργία του συστήματος θέρμανσης πρέπει να διακόπτεται αυτομάτως και η παροχή καυσίμου πρέπει να παύει εντός πέντε δευτερολέπτων όταν σταματάει ο κινητήρας. Αν έχει ήδη ενεργοποιηθεί χειροκίνητος μηχανισμός, το σύστημα θέρμανσης μπορεί να συνεχίσει να λειτουργεί.

4. Συμπερασματα

Δυνάμει του άρθρου 250, παράγραφος 2, της συνθήκης ΕΚ, η Επιτροπή τροποποιεί την πρότασή της σύμφωνα με τα προαναφερθέντα.